- Vi ser på det som en god investering, og nå som vi har mulighet ønsker vi å kjøpe noe større, sier Henderson, som er eier og daglig leder ved flere hotell i hjembyen.
- Stadig flere unge og ressurssterke melder seg på markedet i utlandet. De som kjøper er de som har spart eller arvet, sier daglig leder og eiendomsmegler Agnar D. Carlsen i Norsk Megling, som har solgt ferieboliger i utlandet i over 30 år.
Også den norske eiendomsmegleren Kristin Johansen Schiano, som holder til i Sør-Frankrike, merker økt interesse fra yngre boligkjøpere (se undersak).
- Antall nordmenn i området har ikke endret seg så mye, men de som er på utkikk etter bolig her er yngre og yngre, sier hun.
I en undersøkelse fra Prognosesenteret kommer det frem at det er rekordmange som vil kjøpe feriebolig i utlandet. På ett år har antall husstander med konkrete planer om å kjøpe feriebolig økt med 22 prosent.
Ifølge Carlsen er det en ny trend at de yngre nå kaster seg tidligere på eiendomskarusellen i utlandet.
Carlsen mener mange unge prioriterer å investere i fritidsbolig i utlandet fremfor å kjøpe seg hytte på fjellet.
- I stedet for å kjøpe en dyr hytte, velger de å skaffe seg en bolig som kan brukes stort sett hele året.
- Det er viktig å kunne bruke boligen når det passer. Dessuten øker det muligheten for å leie ut om man har en bolig som kan brukes hele året, sier Henderson.
I tillegg til større brukstid, trekker han frem den franske «sjelen», en stor tomt, utbyggingsmuligheter og ikke minst beliggenhet i nærheten av havet som viktig for deres neste boligkjøp.
- Man vil gjerne ha alt; huset, beliggenheten, tilgjengeligheten, den franske sjelen. Vi vil ikke ha noe striglet hus, men noe med sjel. Det er ikke alltid så lett, men her har man stor tomt og mulighet til å bygge på, og man kan sette sitt eget preg på boligen, sier Henderson.
Ifølge Carlsen går boligkjøperne etter destinasjoner som er populære, gjerne i nærhet til en flyplass slik at man kan ta direktefly. Henderson mener også det er viktig, og sier det derfor er uaktuelt å kjøpe noe som ligger langt inn i Provence.
- Beliggenhet er alt. Du må være sikker på at du kommer til å trives der. Derfor er det viktig å bruke tid på å finne det rette objektet, sier han, og trekker frem et eksempel hvor en bekjent kjøpte leilighet for raskt.
- Bare ikke stresskjøp. Eiendomsmarkedet her er noe eget. Skal du plassere pengene dine et sted, kjøp deg et objekt på rivieraen. Det er alltid noen som kommer hit for å kjøpe, sier han.
Garanti. Betal aldri ut penger til noen med mindre du har en garanti for beløpet gjennom en megler, advokat eller notar. Ta vare på bevis for innbetalt beløp til selger.
Rennomè? Sjekk renommeet til selger. Be om dokumentasjon og sjekk referanser. Ved boliger under oppføring er det spesielt viktig å sjekke entreprenøren.
Lover og regler. Sett deg inn i lover og regler knyttet til kjøp av fast eiendom i landet du vurderer å kjøpe i. Snakk med folk som har erfaring.
Skatt og arv. Tenk gjennom de skattemessige konsekvensene av å kjøpe eiendom i utlandet. Må du betale eiendomsskatt eller skatt i forbindelse med selve kjøpet? Hvilken skatteavtale har landet med Norge? Hva med arveregler?